# Matías Catrileo

Matías Valentín Catrileo Quezada, més conegut com a Matías Catrileo, (Santiago de Xile, 11 de setembre de 1984 - Vilcún, l'Araucania, Xile, 3 de gener de 2008) va ser un estudiant universitari maputxe, assassinat d'un tret dels Carrabiners de Xile mentre participava de l'ocupació de la finca de Santa Margarida, a la localitat de Vilcún, durant la denominada «Recuperació territorial» de 2008. Emmarcat en el període del mandat de govern de la presidenta xilena Michelle Bachelet esdevingué un episodi significatiu de les reivindicacions socials i polítiques del poble maputxe.

## Trajectòria

Va cursar l'educació primària a la ciutat xilena de La Florida i la secundària al Liceu José Victorino Lastarria. Als 18 anys, va abandonar el centre i es va dedicar a estudiar mapudungun, filosofia i història. Va fer el servei militar a Arica i va finalitzar els seus estudis de secundària. L'any 2005, després d'una breu estada a Santiago de Xile, es va establir a Temuco, on va ingressar a la Universitat de la Frontera per a estudiar agronomia. En el moment de la seva mort, tenia 22 anys i cursava el tercer any de la seva carrera. Pòstumament, els seus familiars van publicar a l'editorial Quimantú un recull de 23 poemes que havia escrit ell.

### Mort i investigació

Catrileo es trobava al costat d'altres comuners de la finca de Santa Margarida, propietat de l'agricultor Jorge Luchsinger. El predi, que envoltava la comunitat Llupeco Vilcún, a la comuna de Vilcún de l'Araucania, estava custodiat des de 2001 per carrabiners dins d'accions emparades per la Llei antiterrorista xilena. El 3 de gener de 2008, el jove va ser assassinat pel cap segon Walter Ramírez Inostroza, que li va disparar al costat amb un subfusell Uzi, perforant-li el pulmó, lesió que li va causar la mort uns minuts més tard. Els comuners, per por que alteressin les proves, van fugir emportant-se el cos de Catrileo. Durant la seva fugida, un comuner autoidentificat com a Rodrigo es va comunicar a través de Ràdio Bío Bío i va informar en directe sobre la mort del seu company, a la vegada que advertia que no volien lliurar el cos als investigadors, sinó a l'Església catòlica, en particular al bisbe de Temuco, Manuel Camilo Vial. Finalment, van lliurar el cadàver per a les respectives investigacions, que es van realitzar al Servei Mèdic Legal de Temuco, amb la mediació del bisbe de Villarrica Sixto Pazinger, la Creu Roja i la Defensoria Pública.
La causa va ser investigada per la Fiscalia Militar, tal com preveia la normativa, ja que hi estava involucrat personal de les Forces Armades o Carrabiners en actes de servei. Organitzacions vinculades a la defensa dels drets humans van demanar a la Cort Suprema de Xile que la investigació per la mort del jove maputxe fos vista per un ministre en visita (jutge), figura que permet sostreure la causa de la jurisdicció militar per portar-la a la justícia ordinària, però la sol·licitud va ser finalment desestimada per l'alt tribunal.
Una versió inicial dels fets va intentar provar que Catrileo havia mort en un enfrontament armat contra els Carrabiners, però després es va determinar que Ramírez Inostroza havia emprat «sense motiu racional, violències innecessàries» en l'execució de les ordres. Encara que l'advocat de l'agent imputat va al·legar que havia actuat en defensa pròpia, Ramírez Inostroza va ser condemnat per la justícia militar a 3 anys i un dia de presó en règim de llibertat vigilada, pel delicte de violència innecessària amb resultat de mort, sentència que va ser confirmada a finals de 2011 per la Cort Suprema de Xile. Més tard, el cos de policia va degradar l'agent amb l'argument de «faltes a l'ètica professional». El 2015, la Cort Suprema va confirmar l'obligació de l'Estat a indemnitzar a la família de Catrileo amb un quantitat de $ 130 milions. Els diners van ser rebut per la mare i la germana del jove maputxe. En aquella decisió, l'alt tribunal va assegurar que «el cap segon Walter Ramírez Inostroza va utilitzar armes de foc no existint un perill real i imminent per a la seva integritat, raó pel que la violència exercida a l'hora dels fets va ser del tot innecessària i no troba motiu racional que la justifiqui». Catrileo va ser enterrat el 5 de gener de 2008 al cementiri Parque el Sendero, de Temuco, en un acte que va aplegar a més de 2000 persones.

### Llegat

La família de Catrileo va crear l'espai web d'homenatge MatiasCatrileo.cl després de la seva mort. El seu assassinat va quedar recollit en cançons de denúncia com ara "El Ciervo de Santa Margarida" del grup musical Tenemos Explosivos o "Infórmate" de SubVerso.

## Referències

* ↑ Paillan, Elías. «En velatón en Santiago a tres meses del asesinato de su hijo Matías Catrileo» (en castellà). PaisMapuche.cl, 03-04-2008. Arxivat de l'original el 10 juny 2008.
* ↑ Palma, Karina. «A diez años de la muerte de Matías Catrileo, su hermana acusa “impunidad absoluta”» (en castellà). Radio Universidad de Chile, 02-01-2018. [Consulta: 15 gener 2019].
* ↑ Vega, Matías. «CAM en aniversario de muerte de Catrileo: lo recordaremos con la recuperación territorial» (en castellà). Ràdio Bío-Bío, 02-01-2018. [Consulta: 15 gener 2019].
* 1 2 Catrileo Quezasa, Matías. El abrazo del viento (en castellà i mapudungun). Editorial Quimantú, 2014, p. 45 [Consulta: 26 octubre 2016]. Arxivat 2016-10-26 a Wayback Machine.
* ↑ Paillán, Elías. «Chile: Lanzan libro sobre poemas de Matías Catrileo» (en castellà). Prensa Indígena, 06-01-2014. Arxivat de l'original el 14 maig 2018. [Consulta: 13 maig 2018].
* ↑ «Joven mapuche universitario asesinado por Carabineros» (en castellà). KaosEnLaRed.net, 03-01-2008. Arxivat de l'original el 8 gener 2008. [Consulta: 4 gener 2021].
* 1 2 Fredes, Iván. «Cierran sumario por muerte de mapuche Matías Catrileo» (en castellà). El Mercurio, 19-08-2009. [Consulta: 3 maig 2018].
* ↑ «Mapuches acusan que balazo de polis mató a estudiante que "recuperaba" fundo» (en castellà). La Cuarta. Arxivat de l'original el 23 desembre 2015. [Consulta: 4 gener 2021].
* ↑ «Dossier informativo - Comunero mapuche Matías Catrileo asesinado por Carabineros en Vilcún» (pdf) (en castellà). ArchivoChile.cl. [Consulta: 4 gener 2020].
* ↑ Fredes, Iván. «Grupo mapuche pide intervención de Iglesia Católica para entregar cuerpo» (en castellà). Santiago Indymedia, 03-01-2008. Arxivat de l'original el 6 febrer 2008. [Consulta: 13 maig 2018].
* ↑ «El domingo sepultan en Temuco a estudiante mapuche asesinado» (en castellà). LaTercera.com, 04-01-2008. Arxivat de l'original el 30 gener 2008. [Consulta: 4 gener 2021].
* ↑ «Muerte de Catrileo seguirá en manos de justicia militar» (en castellà). La Nación, 12-01-2008. Arxivat de l'original el 22 de desembre 2015. [Consulta: 4 gener 2021].
* 1 2 «Corte Suprema rechaza anular sentencia judicial por muerte de Matías Catrileo» (en castellà). La Tercera, 15-12-2011. Arxivat de l'original el 22 de desembre 2015. [Consulta: 13 maig 2018].
* ↑ «Corte Suprema confirma indemnización del Estado a familia de Matías Catrileo» (en castellà). LaTercera.com. [Consulta: 17 novembre 2019].
* ↑ «En calma y con amplia seguridad se realizó el funeral de un joven mapuche» (en castellà). Terra.es, 05-01-2018. Arxivat de l'original el 9 gener 2008. [Consulta: 4 gener 2020].
* ↑ «El Ciervo de Santa Margarida, de Tenemos Explosivos» (en castellà). YouTube.com, 19-10-2014. [Consulta: 4 gener 2021].
* ↑ «Infórmate, de SubVerso» (en castellà). YouTube.com, 08-02-2008. [Consulta: 4 gener 2021].

## Enllaços externs

* Youtube.com - Vídeo de Catrileo parlant sobre les demandes maputxes (castellà)